KOMISIJOS REGLAMENTAS (EB) Nr. 1304/2008
2008 m. gruodžio 19 d.
iš dalies keičiantis Reglamento (EB) Nr. 1266/2007 nuostatas dėl sąlygų, kuriomis galima netaikyti Tarybos direktyvoje 2000/75/EB numatyto draudimo išvežti tam tikrų ligai neatsparių rūšių gyvūnus
(Tekstas svarbus EEE)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 2000 m. lapkričio 20 d. Tarybos direktyvą 2000/75/EB, nustatančią mėlynojo liežuvio ligos kontrolės ir likvidavimo reikalavimus (1), ypač į jos 9 straipsnio 1 dalies c punktą, 11 ir 12 straipsnius ir 19 straipsnio trečią pastraipą,
kadangi:
(1)
Komisijos reglamente (EB) Nr. 1266/2007 (2) nustatytos su mėlynojo liežuvio liga susijusios gyvūnų judėjimo iš ribojimų taikymo zonų ir į jas kontrolės, stebėsenos, priežiūros ir ribojimų taisyklės.
(2)
To reglamento 8 straipsnio 1 dalyje numatyta, kad gyvūnus, jų spermą, kiaušialąstes ir embrionus pervežti iš ribojimų taikymo zonos ūkio ar spermos surinkimo arba saugojimo centro į kitą ūkį ar spermos surinkimo arba saugojimo centrą netaikant išvežimo draudimo, numatyto Direktyvoje 2000/75/EB, turi būti leidžiama, jei tik laikomasi reikalavimo, kad gyvūnai, jų sperma, kiaušialąstės ir embrionai atitiktų tam tikras tame straipsnyje išdėstytas sąlygas.
(3)
Patirtis parodė, kad daugelyje valstybių narių Reglamente (EB) Nr. 1266/2007 numatytų gyvūnų apsaugos nuo pernešėjų priemonių veiksmingumas gali būti nulemtas kelių veiksnių. Keletas iš šių veiksnių - tai pernešėjų rūšys, klimato sąlygos ir neatsparių atrajotojų ūkio tipą.
(4)
Todėl kaip pereinamojo laikotarpio priemonė Reglamento (EB) Nr. 1266/2007 su pakeitimais, padarytais Reglamentu (EB) Nr. 394/2008 (3), 9a straipsnyje numatyta, kad iki 2008 m. gruodžio 31 d. paskirties valstybės narės gali reikalauti, kad gyvūnų, kuriems taikoma Reglamento (EB) Nr. 1266/2007 8 straipsnio 1 dalyje nustatyta išimtis, judėjimui būtų taikomos papildomos sąlygos, pagrįstos rizikos vertinimu, atsižvelgiant į entomologines ir epidemiologines gyvūnų įvežimo sąlygas.
(5)
Patirtis pradėjus taikyti pereinamojo laikotarpio priemonę parodė, kad daugelyje valstybių narių gyvūnų apsaugos nuo pernešėjų priemonės taikomos neveiksmingai. Be to, Europos maisto saugos tarnyba 2008 m. birželio 19 d. nuomonėje dėl mėlynojo liežuvio ligos (4) nurodė, kad Bendrijoje nėra oficialiai patvirtintų apdorojimo protokolų veiksmingai gyvūnų apsaugai nuo pernešėjo Culicoides užtikrinti.
(6)
Atsižvelgiant į šias aplinkybes ir laukiant tolesnio mokslinio vertinimo yra tikslinga pratęsti Reglamento (EB) Nr. 1266/2007 9a straipsnyje numatytos pereinamojo laikotarpio priemonės taikymo laikotarpį.
(7)
Todėl Reglamentą (EB) Nr. 1266/2007 reikėtų atitinkamai iš dalies pakeisti.
(8)
Šiame reglamente numatytos priemonės atitinka Maisto grandinės ir gyvūnų sveikatos nuolatinio komiteto nuomonę,
PRIĖMĖ ŠĮ REGLAMENTĄ:
1 straipsnis
Reglamento (EB) Nr. 1266/2007 9a straipsnio 1 dalies įvadinėje frazėje data „2008 m. gruodžio 31 d.“ pakeičiama data „2009 m. gruodžio 31 d.“
2 straipsnis
Šis reglamentas įsigalioja trečią dieną nuo jo paskelbimo Europos Sąjungos oficialiajame leidinyje.
Reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2008 m. gruodžio 19 d.